Wat maak ’n staat belangrik?Argieffoto Wat maak ’n staat belangrik? Dit is waarskynliker makliker om te sê wat nié daartoe bydra om ’n staat belangrik te maak nie. Die vraag is weer relevant nadat Noord-Korea onlangs ’n missiel minagtend bo-oor Japan afgevuur het. Ontleders het verduidelik dat die Noord-Koreaanse diktator, Kim Jong-Un, meen ’n vertoon van mag maak sy land belangrik en sal daartoe bydra dat die land as ’n volwaardige lid van die internasionale gemeenskap se gerekende state sal wees. Die ontleders het bygevoeg dat niemand hierdie logika verstaan nie. Maar so ver verwyder van logika is dit ook nie, soos om te wys hoe China nie respek vir menseregte, en veral minderheidsregte toon nie, maar by byna die hele wêreld voorkeur kry. Trouens, China dikteer aan ’n groot deel van die wêreld dat hulle nié die Nobelpryswenner, die Dalai Lama, mag ontvang nie. En hoe meer Taiwan menseregte en die demokrasie laat nesskop het, hoe meer het dié land op aandrang van China ’n skop in die tande gekry. Noord-Korea het egter agterstande, soos dat sy menseregterekord so sleg is dat selfs China internasionale sanksies teen sy buurland steun, al word dit skynbaar ruim oortree. Suid-Korea weeg in feitlik elke opsig op teen Noord-Korea, en veral wat demokrasie en die ekonomie betref, verdwerg dit sy noordelike buurman geheel en al. Dit is dus maklik vir lande om ’n keuse te maak wanneer ’n keuse gemaak moet word. Noord-Korea was tot dusver ’n prominente deel van die sogenaamde muishondlande en militêre bande met Iran hinder erg. Maar hoekom die missiel bo-oor Japan afvuur? Die eerste oorweging het niks met politiek of die militêre te make nie. Alle lande lanseer hul vuurpyle en interkontinentale missiele van wes na oos af as dit moontlik is. Hierdeur word die draaispoed van die aarde as bonus gewen, wat koste bespaar en reikafstande verhoog. So word Amerikaanse vuurpyle meestal van Kaap Canaveral ooswaarts en oor die Atlantiese Oseaan gelanseer. Japan se ligging versper egter hierdie opsie vir Noord-Korea, en Japan het al lankal gedreig om enigiets wat Noord-Korea oor sy grondgebied lanseer, af te skiet. Vir Korea is dit ’n ingewikkelde proses om byvoorbeeld satelliete te lanseer aangesien met die ontbranding van elke fase koers aangepas moet word om die tuig deur ’n kronkelpad in ’n suidelike rigting die ruimte in te lanseer. Toe Noord-Korea wel ’n missiel oor Japan afvuur, is Japan skynbaar met die broek afgevang. Burgers het wel noodboodskappe op hul selfone ontvang, maar oefeninge om die missiel af te skiet is eers dae later gehou. Duidelik beskik Japan oor die vermoë, maar Kim het gedreig dat dit net die eerste van vele sal wees. Japan is ook nie meer ’n militêre vulletjie nie. Ná die Tweede Wêreldoorlog is daar allerlei beperkings op Japan geplaas wat veral sy buitelandse operasionele vermoë aan bande sou lê. Veral die afgelope paar jaar het Japannese nasietrots swaarder geweeg en Japan het ’n beduidende mag geword. Twiste oor die besit van eilande met China, asook Noord-Korea se uitdagings, het ook daartoe bygedra dat die wêreld Japan se versterkte vermoë eerder verwelkom het as ongelukkig was daaroor. Noord-Korea moet weet, daar is ’n verskil in respek en ontsag, en hy kan enige oomblik sy hand erg oorspeel.